次韵陳敏善秀才見過
作者：釋道潜
朝代：宋

paragraphs: 投老形骸真木偶，水飲巖栖聊自守。
世事浮雲日變遷，我亦何心預臧否。
故人新自廣陵來，問我詩囊近何有。
吾言淡薄非橄欖，縱可咀嚼聊能久。
且開窗戶話平生，湖色山光翠相糾。
烘簷暖日氣味好，相對蒲團復支肘。
愛君年少擅才華，詩律清妍無可醜。
却愁征棹促君還，空聽陽關詞一首。